**Brendan Rodgers** (s. 26. tammikuuta 1973 Carnlough) on pohjoisirlantilainen jalkapallovalmentaja. Kesästä 2023 lähtien hän on toiminut Celticin päävalmentajana.

Ura
---

Rodgersin pelaajaura alkoi Pohjois-Irlannin Valioliigan Ballymena Unitedissa, josta siirtyi pian Readingiin. Hän ei kuitenkaan ehtinyt pelata yhtään liigaottelua ennen kuin hänen uransa päättyi 20-vuotiaana loukkaantumiseen.

Pelaajauran päätyttyä Rodgers ryhtyi valmentajaksi. Hän aloitti Readingin junioriakatemian valmentajana 1995 ja siirtyi Chelsean juniorijoukkueen valmentajaksi 2004 Jose Mourinhon houkuttelemana. Vuonna 2006 Rodgers nousi Chelsean reservijoukkueen päävalmentajaksi. Rodgers sai ensimmäisen varsinaisen päävalmentajapestinsä 2008, kun hän siirtyi Englannin mestaruussarjassa pelanneen Watfordin päävalmentajaksi. Vuonna 2009 Rodgers palkattiin Readingiin eronneen Steve Coppellin tilalle, mutta hän sai potkut jo joulukuussa. Kesällä 2010 Rodgersista tuli mestaruussarjan Swansea Cityn päävalmentaja ja ensimmäisellä kaudellaan hän johdatti seuran nousukarsintojen kautta Valioliigaan.

Kaudella 2011–2012 Swansea sijoittui Rodgersin johdolla 11. sijalle ja kauden päätteeksi Liverpool palkkasi hänet päävalmentajaksi Kenny Dalglishin tilalle. Rodgersin johdolla Liverpoolin kausi 2012–13 oli vielä vaisu ja joukkue sijoittui Valioliigassa seitsemänneksi. Kausi 2013–14 oli suurempi menestys, mutta seuran himoitsema pokaali jäi saamatta Poolin sijoituttua liigassa toiseksi. Seura pääsi kuitenkin mukaan Mestarien liigaan ensimmäistä kertaa sitten kauden 2009/10. Kausi 2014–15 sujui jälleen vaikeammin ja Liverpoolin kohtalona oli pudota Mestarien liigassa jo lohkovaiheessa, eikä Valioliigassakaan tullut kuudetta sijaa parempaa tulosta. Heikosti alkanut liigakausi 2015–16 johti lopulta Rodgersin potkuihin lokakuussa 2015. 

Toukokuun lopussa 2016 Rodgers teki vuoden sopimuksen Skotlannin Valioliigan Celticin kanssa. Marraskuussa 2016 Rodgers voitti valmennusuransa ensimmäisen pokaalin, kun hän luotsasi Celticin Skotlannin liigacupin mestaruuteen. Loppuottelussa Celtic kaatoi Aberdeenin 3–0. Valioliigassa Celtic karkasi jo varhain pahimmilta kilpakumppaneiltaan ja varmisti mestaruuden peräti kahdeksan kierrosta ennen sarjan loppua. Mestaruuden ratkaisseessa ottelussa Celtic murskasi Heartsin 5–0. Liigakausi päättyi Celticin osalta voitokkaasti ja 2–0 kotivoitto viimeisessä ottelussa Heartsia vastaan varmisti Celticin tappiottoman kauden. Näin Rodgersin Celticistä tuli ensimmäinen skottiseura, joka on koskaan pelannut kaikki 38 liigaottelua ilman tappioita. Rodgersin debyyttikausi Celticissä huipentui tappiottomaan triplamestaruuteen, kun Celtic kukisti Skotlannin cupin loppuottelussa Aberdeenin 2–1.

Kaudella 2017/18 Celtic jatkoi vakuuttavaa menoaan Skotlannin liigassa. Marrasuun alussa 2017 seura rikkoi omissa nimissään olleen perättäisten tappiottomien otteluiden ennätyksen Britanniassa. Ennätys oli kestänyt 100 vuoden ajan. Tappiottomien otteluiden putki katkesi lopulta 69 otteluun joulukuun alussa, kun Celtic hävisi Heartsille. Celticin toinen ja Celticin seitsemäs perättäinen liigamestaruus Rodgersin alaisuudessa varmistui 29. huhtikuuta, kun arkkivihollinen Rangers FC kaatui murskaavasti 5-0. Skotlannin liigacupissa Celtic eteni jälleen loppuotteluun, jossa voitti Motherwellin 2-0. Mestarien liigassa Celtic oli vaisumpi ja voitti vain yhden alkulohko-otteluistan RSC Anderlechtiä vastaan, mutta eteni sen turvin Eurooppa-liigan pudotuspeleihin. Celticin tie katkesi kuitenkin ensimmäisellä pudotuspelikierroksella, kun Zenit oli parempi yhteismaalein 3-1.

Kaudella 2018/19 Celtic putosi Rodgersin alaisuudessa Mestarien liigassa jo karsinnoissa. Eurooppa-liigassa Celtic eteni jatkoon lohkovaiheesta, mutta putosi pudotuspelien 1. kierroksella Valencialle. Joulukuussa 2018 Celtic voitti Skotlannin liigacupin loppuottelussa Aberdeenin 1-0. Helmikuun lopussa 2019 Rodgers jätti Celticin ja siirtyi kesään 2022 ulottuvalla sopimuksella Englannin Valioliigaan Leicester Cityn päävalmentajaksi.

Rodgersin ura Leicesterissä alkoi vahvasti ja joukkue hävisi vain kolme kauden 2018/19 viimeisestä 10 ottelustaan Valioliigassa. Kaudella 2019/20 Leicester pelasi vahvan syyskauden ja hävisi kalenterivuoden 2019 puolella vain neljä Valioliiga-ottelua taistellen näin sarjan kärkisijoista. Joulukuun alussa hän kirjoitti seuran kanssa jatkosopimuksen vuoteen 2025. Kevätkausi sujui heikommin ja Leicester sijoittui lopulta kauden päätteeksi viidenneksi. Kaudella 2020/21 Rodgers luotsasi Leicesterin FA Cupin loppuotteluun, jossa joukkue otti seurahistoriansa ensimmäisen mestaruuden kaatamalla Chelsean 1–0. Valioliigassa kausi päättyi toistamiseen viidenteen sijaan, kun joukkue hävisi viimeisellä kierroksella Tottenhamille.

Rodgersin kolmas kausi Leicesterin peräsimessä oli kaksijakoinen. Valioliigassa joukkue jäi kahdeksanneksi. Konferenssiliigassa hän johdatti joukkueen välieriin saakka, joissa Leicester hävisi AS Romalle. Kaudella 2022/23 joukkueen esitykset heikentyivät entisestään ja joukkue hävisi syyskauden seitsemän kymmenestä Valioliiga-ottelustaan vajoten putoamiskamppailuun ennen marras-joulukuun MM-kisataukoa. Tulokset eivät kohentuneet tauon jälkeenkään, ja lopulta seurajohto erotti Rodgersin huhtikuun alussa 2023.

Kesäkuussa 2023 Rodgers palasi kolmivuotisella sopimuksella Celticin päävalmentajaksi.

Meriitit
--------

* FA Cup: 2021
* Skotlannin Valioliiga (2): 2016/17, 2017/18
* Skotlannin cup: 2016/17
* Skotlannin liigacup (3): 2016/17, 2017/18, 2018/19
* LMA:n vuoden valmentaja: 2014

Perhe
-----

Rodgersilla on kaksi lasta, tytär Mischa ja poika Anton, joka on myös jalkapalloilija. Brendan ja Susan Rodgers muuttivat erilleen kesällä 2014. Avioero astui voimaan joulukuussa 2015 ja helmikuussa 2016 Rodgers kihlautui 33-vuotiaan Charlotte Searlen kanssa. Rodgers ja Searle avioituivat Loch Lomondissa kesäkuun alussa 2017.

Lähteet
-------

1. 1 2  Brendan Rodgers profile ESPN Soccernet.  Arkistoitu 4.6.2012. Viitattu 25.9.2011. (englanniksi)
2. ↑  Brendan Rodgers agrees deal to become new Liverpool manager  30.5.2012. BBC Sport. Viitattu 30.5.2012. (englanniksi)
3. ↑  Liverpool FC part company with Brendan Rodgers  4.10.2015. Liverpool FC. Viitattu 5.10.2015. (englanniksi)
4. ↑  Brendan Rodgers: Celtic appoint former Liverpool boss as manager  20.5.2016. BBC Sport. Viitattu 2.6.2016. (englanniksi)
5. ↑  Celtic brush Aberdeen aside and claim League Cup as 100th major trophy  27.11.2016. The Guardian. Viitattu 29.3.2017. (englanniksi)
6. ↑  Celtic win Scottish Premiership: Brendan Rodgers' side seal sixth straight title  2.4.2017. BBC. Viitattu 3.4.2017. (englanniksi)
7. ↑  Celtic's unbeaten season: Treble is 'last piece of the puzzle' - Leigh Griffiths  21.5.2017. BBC. Viitattu 29.5.2017. (englanniksi)
8. ↑  Celtic win Scottish Cup to complete unbeaten treble  27.5.2017. BBC. Viitattu 29.5.2017. (englanniksi)
9. ↑  Brendan Rodgers: Breaking record is a really special feeling  4.11.2017. Celtic. Viitattu 9.5.2018. (englanniksi)
10. ↑  Manager: I'm so proud of my players for winning title in style  29.4.2018. Celtic. Viitattu 9.5.2018. (englanniksi)
11. ↑  Celtic win League Cup final as it happened  26.11.2017. BBC. Viitattu 9.5.2018. (englanniksi)
12. ↑  Celtic's Europa League campaign ended at the first knockout hurdle  22.2.2018. BBC. Viitattu 9.5.2018. (englanniksi)
13. ↑  SUN 02 DEC 2018SCOTTISH LEAGUE CUP - FINAL  2.12.2018. BBC. Viitattu 27.2.2018. (englanniksi)
14. ↑  Leicester nappasi Celticin valmentajan – Brendan Rodgers pääsee tositoimiin sunnuntaina  26.2.2019. YLE Urheilu. Viitattu 27.2.2019. (englanniksi)
15. ↑  Brendan Rodgers: Leicester manager signs new deal to 2025  6.12.2019. BBC Football. Viitattu 17.4.2023. (englanniksi)
16. ↑  Manchester United secured a place in the Champions League at the expense of Leicester City with victory at King Power Stadium  26.7.2020. BBC Football. Viitattu 17.4.2023. (englanniksi)
17. ↑  Youri Tielemans produced one of the great FA Cup final goals to give Leicester City the trophy for the first time in their history with victory over Chelsea at Wembley  15.5.2021. BBC Football. Viitattu 17.4.2023. (englanniksi)
18. ↑  Leicester boss Brendan Rodgers says he has "nothing but pride" for his players despite seeing their hopes of Champions League qualification dashed by a dramatic final-day defeat by Tottenham  23.5.2021. BBC Football. Viitattu 17.4.2023. (englanniksi)
19. ↑  Leicester City missed out on a place in the Europa Conference League final after losing 1-0 at Roma  5.5.2022. BBC Football. Viitattu 17.4.2023. (englanniksi)
20. ↑  James Maddison scored the opening goal in Leicester's victory over West Ham at London Stadium but left the field with an apparent leg injury after 25 minutes  12.11.2022. BBC Football. Viitattu 17.4.2023. (englanniksi)
21. ↑  Brendan Rodgers: Leicester City sack manager after four years in charge  2.4.2023. BBC Football. Viitattu 17.4.2023. (englanniksi)
22. ↑  Celtic: Brendan Rodgers appointed as Ange Postecoglou's successor on three-year deal  19.6.2023. BBC Football. Viitattu 19.6.2023. (englanniksi)
23. ↑  Brendan Rodger's voyage: From hills of Antrim to Anfield  6.4.2014. Independent. Viitattu 9.5.2016. (englanniksi)
24. ↑  Ex-Liverpool boss Brendan Rodgers proposes to Charlotte Searle in New York's Times Square just 68 days after signing divorce papers  24.2.2016. Belfast Telegraph. Viitattu 9.5.2016. (englanniksi)
25. ↑  Just married! Football manager Brendan Rodgers and fiancee's fairytale wedding on banks of Loch Lomonds  9.6.2017. Mirror. Viitattu 1.1.2018. (englanniksi)

Aiheesta muualla
----------------

* Brendan Rodgersin valmentajatilastot Soccerbase.com

  


|  |  |  |
| --- | --- | --- |
| Edeltäjä:**Alex Ferguson** | **LMA:n vuoden valmentaja**2014 | Seuraaja:**Eddie Howe** |

|  |  |  |
| --- | --- | --- |
| Edeltäjä:**Steve Coppell** | **Readingin päävalmentaja**6–12/2009 | Seuraaja:**Brian McDermott** |

|  |  |  |
| --- | --- | --- |
| Edeltäjä:**Paulo Sousa** | **Swansea Cityn päävalmentaja**2010–2012 | Seuraaja:**Michael Laudrup** |

|  |  |  |
| --- | --- | --- |
| Edeltäjä:**Kenny Dalglish** | **Liverpoolin päävalmentaja**2012–10/2015 | Seuraaja:**Jürgen Klopp** |

|  |  |  |
| --- | --- | --- |
| Edeltäjä:**Ronny DeilaAnge Postecoglou** | **Celticin päävalmentaja**2016–2/20192023– | Seuraaja:**Neil Lennon** |

|  |  |  |
| --- | --- | --- |
| Edeltäjä:**Claude Puel** | **Leicester Cityn päävalmentaja**2/2019–4/2023 | Seuraaja:**Dean Smith** |